作者:蔣捷
標題:白苧
內容:正春晴，又春冷，雲低欲落。瓊苞未剖，早是東風作惡。旋安排、一雙銀蒜鎮羅幕。幽壑。水生漪，皺嫩綠、潛鱗初躍。愔愔門巷，桃樹紅才約略。知甚時，霽華烘破青青萼。憶昨。□□□□，引蝶花邊，近來重見，身學垂楊瘦削。問小翠眉山，為誰攢卻。斜陽院宇，任蛛絲罥遍，玉箏絃索。戶外惟聞，放翦刀聲，深在妝閣。料想裁縫，白苧春衫薄。